ଆମଠୁ ନିରପେକ୍ଷତା ଆଶା କରନି - ସୌମ୍ୟ ପଟ୍ଟନାୟକ - Satya Patha\nଆମଠୁ ନିରପେକ୍ଷତା ଆଶା କରନି - ସୌମ୍ୟ ପଟ୍ଟନାୟକ\nସତ୍ୟପାଠ ବ୍ୟୁରୋ : ନିରପେକ୍ଷ ନୁହେଁ ଓଡିଶାର ଗଣମାଧ୍ୟମ । ବିଜ୍ଞାପନ ଉପରେ ନିର୍ଭରଶୀଳ ଏହି ସଂସ୍ଥା ନିରପେକ୍ଷ ହେବା ସମ୍ଭବ ନୁହେଁ ବୋଲି କହିଛନ୍ତି ସମ୍ବାଦର ସଂପାଦକ ତଥା ବରିଷ୍ଠ ସାମ୍ବାଦିକ ସୌମ୍ୟରଂଜନ ପଟ୍ଟନାୟକ । ଜୟଦେବ ଭବନ ଠାରେ ଆୟୋଜିତ ଓଡିଶା ମିଡିଆ କନକ୍ଲେଭର ଉଦଘାଟନୀ ଉତ୍ସବରେ ଯୋଗଦେଇ ସୌମ୍ୟବାବୁ ଏହା କହିଛନ୍ତି ।\nବାରମ୍ବାର ଗଣମାଧ୍ୟମର ନିରପେକ୍ଷତାକୁ ନେଇ ପ୍ରଶ୍ନ ଉଠିଛି । ଖବରର ବିଶ୍ୱସନୀୟତାକୁ ନେଇ ବି ଅଙ୍ଗୁଳି ଉଠିଛି । କେବଳ ଗୋଟିଏ ଦୁଇଟିକୁ ଛାଡିଦେଲେ, ସରକାରୀ ଦଳର ଅନେକ ନେତା, ବିଧାୟକ ଓ ସାଂସଦଙ୍କ ମାଲିକାନାରେ ରହିଛି ପ୍ରମୁଖ ମିଡିଆ ହାଉସ୍ । ଯେଉଁଥିପାଇଁ ସରକାରୀ ଦଳକୁ ସୁହାଇବା ଭଳି ଖବର ପ୍ରକାଶ କରାଯାଏ ବୋଲି ପାଠକ ଓ ଦର୍ଶକ ମହଲରେ ମତ ପ୍ରକାଶ ପାଏ । ଠିକ୍ ଏହି ସମୟରେ ସୌମ୍ୟବାବୁଙ୍କ ନିରପେକ୍ଷ ଶବ୍ଦ ଟି ଯେମିତି ସମସ୍ତଙ୍କୁ ସନ୍ଦେହ ଭିତରକୁ ଠେଲି ଦେଇଛି ।\n"ଓଡିଶାର ଗଣମାଧ୍ୟମ ସଂସ୍ଥାର କୌଣସି ନିଜସ୍ୱ ଆୟ ନାହିଁ । ତେଣୁ ପ୍ରାୟ ସମସ୍ତ ସଂସ୍ଥାମାନେ ବିଜ୍ଞାପନ ଉପରେ ନିର୍ଭର କରିଥାଆନ୍ତି । ଆମେ ବି ମଣିଷ । ଆମେ ଯେ ଏକା ସମାଜକୁ ବଦଳାଇ ଦେବୁ ଏହା ସମ୍ଭବ ନୁହେଁ । ତେଣୁ ଆମଠାରୁ ନିରପେକ୍ଷତା ଆଶା କରନ୍ତୁନି " - ସୌମ୍ୟ ପଟ୍ଟନାୟକ\nନିର୍ବାଚନ ପୂର୍ବରୁ, ଠିକ୍ ଏମିତି ନିରପେକ୍ଷତାର କଥା କହିଥିଲେ 'ଧରିତ୍ରୀ'ର ସଂପାଦକ ତଥାଗତ ଶତପଥୀ । କହିଥିଲେ, ନିର୍ବାଚନ ଲଢ଼ିବିନି ଏବଂ ନିରପେକ୍ଷ ସାମ୍ବାଦିକତା କରିବି । ସେତେବେଳେ ମଧ୍ୟ ସମାନ ପ୍ରଶ୍ନ ଉଠିଥିଲା ଯେ, ପୂର୍ବରୁ କଣ ତଥାଗତ କିମ୍ବା ତାଙ୍କ ସଂସ୍ଥା ନିରପେକ୍ଷ ନଥିଲା କି ?\nଏବେ ସୌମ୍ୟବାବୁଙ୍କ କଥା ମଧ୍ୟ ସେଭଳି କିଛି ସୂଚାଉଥିବା ଆଲୋଚନା ହେଉଛି । ବିଜେଡିରେ ଯୋଗଦେବା ପୂର୍ବରୁ ସରକାରଙ୍କୁ ସମାଲୋଚନା କରି ଫାଳ ଫାଳ ଖବର ବାହାର କରୁଥିବା ସଂସ୍ଥାର ମାଲିକ ଏବେ ନିରପେକ୍ଷ ହୋଇପାରିବେନି ବୋଲି କହିବାକୁ ସହଜରେ ଗ୍ରହଣ କରାଯାଇ ନପାରେ ।\nଅବଶ୍ୟ ଏକଥା ସତ, ବର୍ତ୍ତମାନର ସମୟରେ ଗୋଟିଏ ଖବରକାଗଜର ଦାମ୍ ୧୨ରୁ ୧୫ ଟଙ୍କା ହେବା ଭଳି ପରିସ୍ଥିତି ସୃଷ୍ଟି ହେଲାଣି । କିନ୍ତୁ ପାଠକ ତ ଆଉ ଏହି ଦାମ୍ ଦେଇ ପଢ଼ୁନାହାଁନ୍ତି । ତା ଛଡା ଓଡିଶାର ପାଠକ ସଂଖ୍ୟା ଅଧିକ କିନ୍ତୁ କ୍ରେତାଙ୍କ ସଂଖ୍ୟା କମ୍ । ତେଣୁ ସେ ଦୃଷ୍ଟିରୁ ବିଜ୍ଞାପନ ନ ଆସିଲେ, ସଂସ୍ଥାର ଭଲମନ୍ଦର, କର୍ମଚାରୀଙ୍କ ଦରମା, ପ୍ରକାଶନ ଓ ପ୍ରସାରଣ ଇତ୍ୟାଦି ସମ୍ଭବ ହେବ ବା କେମିତି ?\nସେପଟେ ସୌମ୍ୟ ବାବୁଙ୍କ ଏହି ମନ୍ତବ୍ୟ ପରେ କନକ୍ଲେଭରେ ଉପସ୍ଥିତି ବହୁ ବୁଦ୍ଧିଜୀବୀ, ସାମ୍ବାଦିକ ଓ ସାମାଜିକ କର୍ମୀଙ୍କ ମଧ୍ୟରେ ତୀବ୍ର ପ୍ରତିକ୍ରିୟା ପ୍ରକାଶ ପାଇଥିଲା । ଜଣେ ବ୍ୟଙ୍ଗାତ୍ମକ ଛଳରେ କହିଥିଲେ, ବର୍ତ୍ତମାନର ଗୋଖାଦ୍ୟ ଦାମ୍ ଅଧିକ ବୋଲି କ୍ଷୀରବାଲା କଣ କହିବ, ଦାମ୍ ବଢ଼ୁଛି ତେଣୁ କ୍ଷୀରରେ ୫୦ ପରସେଣ୍ଟ ପାଣି ନିହାତି ମିଳିବ । ଆଉ ଜଣେ ଗରୀବ କଣ କହିବ, ମୁଁ ଗରୀବ ତେଣୁ ଖାଇବା ପାଇଁ ନିହାତି ଚୋରୀ କରିବି ?\nଏବେ ପ୍ରଶ୍ନ ଉଠୁଛି, ସୌମ୍ୟବାବୁଙ୍କ କ୍ଷେତ୍ରରେ ଏଭଳି କିଛି ଘଟୁଛି କି ? କୌଣସି ଅଦୃଶ୍ୟ ଚାପ ତାଙ୍କ ଖବରକୁ ମୋଡିବାକୁ ଚେଷ୍ଟା କରୁଛି କି ? ତାହାହେଲେ କଣ ଓଡିଆ ଗଣମାଧ୍ୟମ ଉପରେ ଭରସା କରୁଥିବା ପାଠକ ଓ ଦର୍ଶକ ନିରପେକ୍ଷ ଖବର ପାଇବାକୁ ବଂଚିତ ହେବେ ?
